Jamoatchilik ekologiya nazoratchisi toʻgʻrisidagi nizomni tasdiqlash haqida
(resolution, 2024-02-24)

Oʻzbekiston Respublikasi Prezidentining “Ekologiya va atrof-muhitni muhofaza qilish sohasini transformatsiya qilish va vakolatli davlat organi faoliyatini tashkil etish chora-tadbirlari toʻgʻrisida” 2023-yil 31-maydagi PF-81-son Farmoni ijrosini taʼminlash, shuningdek, ekologiya va atrof-muhitni muhofaza qilish sohasida jamoatchilik nazoratini tashkil etish, fuqarolarning bu boradagi faolligini oshirish hamda ularni ragʻbatlantirish mexanizmlarini yanada takomillashtirish maqsadida Vazirlar Mahkamasi qaror qiladi: 1. Quyidagilarni nazarda tutuvchi Jamoatchilik ekologiya nazoratchisi toʻgʻrisidagi nizom 1-ilovaga muvofiq tasdiqlansin: jamoatchilik ekologiya nazoratchilarining maqomi, huquqlari va majburiyatlari; jamoatchilik ekologiya nazoratchilari faoliyatining asosiy yoʻnalishlari; jamoatchilik ekologiya nazoratchiligiga nomzodlarni maxsus tayyorgarlikdan oʻtkazish tartibi; jamoatchilik ekologiya nazoratchilari maqomini tugatish tartibi. 2. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi 2024-yil 1-iyunga qadar jamoatchilik ekologiya nazoratchiligiga nomzodlarni maxsus tayyorgarlikdan oʻtkazishni mustaqil taʼlim shaklida amalga oshirish tartibini joriy etsin. 3. Vazirlar Mahkamasining “Jamoatchilik ekologik nazoratini amalga oshirishga doir namunaviy nizomlarni tasdiqlash toʻgʻrisida” 2015-yil 8-oktabrdagi 287-son qaroriga 2-ilovaga muvofiq oʻzgartirishlar kiritilsin. 4. Oʻzbekiston Respublikasi Hukumatining ayrim qarorlari 3-ilovaga muvofiq oʻz kuchini yoʻqotgan deb hisoblansin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov hamda ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov zimmasiga yuklansin. 1. Ushbu Nizom jamoatchilik ekologiya nazoratchisi (keyingi oʻrinlarda — ekologiya nazoratchisi) faoliyatini tashkil qilish tartibi, uning maqomi, vazifasi, huquq va majburiyatlarini belgilaydi. 2. Mazkur Nizomda quyidagi asosiy tushunchalar qoʻllaniladi: vakolatli organ — Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi (keyingi oʻrinlarda — vazirlik), Qoraqalpogʻiston Respublikasi Ekologiya, atrof-muhitni muhofaza qilish va iqlim oʻzgarishi vazirligi, viloyatlar hamda Toshkent shahar ekologiya, atrof-muhitni muhofaza qilish va iqlim oʻzgarishi boshqarmalari; nomzod — Oʻzbekiston Respublikasi fuqaroligiga ega boʻlgan va 18 yoshga toʻlgan ekologiya nazoratchisi boʻlish istagini bildirgan jismoniy shaxs; sertifikat — tasdiqlangan oʻquv rejasi va dasturlari asosida maxsus tayyorgarlikni toʻliq oʻzlashtirgandan soʻng yakuniy imtihonlardan muvaffaqiyatli oʻtganlikni tasdiqlovchi hujjat; ekologiya nazoratchisi — davlat ekologik nazoratini amalga oshiruvchi organlarga jamoatchilik asosida ixtiyoriy asosda yordam beradigan Oʻzbekiston Respublikasi fuqarosi. 3. Ekologiya nazoratchisi oʻz faoliyatini qonuniylik, xolislik, mustaqillik va oshkoralik prinsiplari asosida amalga oshiradi. 4. Vazirlik ekologiya nazoratchilariga faoliyatini amalga oshirishda uslubiy yordam koʻrsatadi hamda koʻmaklashadi. 5. Ekologiya nazoratchisi maqomi mazkur Nizomga 1-ilovadagi sxema asosida beriladi. 6. Nomzodlar ekologiya nazoratchisi maqomini olish uchun maxsus tayyorgarlikdan oʻtishlari lozim. Nomzodlar maxsus tayyorgarlikdan oʻtish uchun Qoraqalpogʻiston Respublikasi Ekologiya, atrof-muhitni muhofaza qilish va iqlim oʻzgarishi vazirligi, viloyatlar va Toshkent shahar Ekologiya, atrof-muhitni muhofaza qilish va iqlim oʻzgarishi boshqarmalariga (keyingi oʻrinlarda — vazirlikning hududiy organlari) yozma ariza yoki vazirlikning rasmiy veb-sayti orqali elektron ariza bilan murojaat qiladi. Arizaga fuqaroning biometrik pasporti (identifikatsiyalovchi ID-kartasi) nusxasi va 3x4 sm hajmdagi rangli fotosurat ilova qilinadi. 7. Nomzodlarning arizalari tegishliligi boʻyicha vazirlikning hududiy organlari tomonidan oʻn ish kunidan kechiktirmasdan koʻrib chiqiladi va ularning roʻyxati vazirlik huzurida tashkil etilgan Jamoatchilik ekologiya nazoratchisi maqomini berish komissiyasiga (keyingi oʻrnilarda — Komissiya) taqdim etiladi. 8. Komissiya tarkibi vazirlik va Oʻzbekiston Ekologik partiyasi vakillari hamda ekologiya sohasidagi olimlardan shakllantiriladi. Vazir maslahatchisi Komissiya raisi hisoblandi. Komissiya tarkibi va nizomi vazir tomonidan tasdiqlanadi. Komissiya yigʻilishlari, agar ularning ishida barcha aʼzolar umumiy sonining yarmidan koʻpi ishtirok etsa, vakolatli hisoblanadi. Komissiya oʻz faoliyatini kollegiallik, oshkoralik, xolislik va betaraflik prinsiplari asosida amalga oshiradi. Komissiya yigʻilishlari zaruratga qarab, lekin yiliga kamida toʻrt marta oʻtkaziladi. 9. Komissiya nomzodlar tomonidan taqdim etilgan hujjatlarni uch ish kunida koʻrib chiqib, ularning roʻyxatini tasdiqlaydi va vazirlikning rasmiy veb-saytida eʼlon qiladi. 10. Ushbu Nizomning 6-bandida koʻrsatilgan hujjatlar (maʼlumotlar) toʻliq taqdim etilmaganda, nomzodga kamchiliklarni bartaraf etish uchun uch kun muddat beriladi. Belgilangan muddatda hujjatlar toʻliq taqdim etilmagan taqdirda, Komissiya nomzodning maxsus tayyorgarlikdan oʻtishini rad etish toʻgʻrisida qaror qabul qiladi hamda bu haqda nomzodni uch ish kunida yozma ravishda xabardor qiladi. 11. Vazirlik nomzodlar roʻyxatini uch ish kunida Markaziy Osiyo atrof-muhit va iqlim oʻzgarishini oʻrganish universiteti huzuridagi Atrof-muhitni muhofaza qilish sohasidagi xodimlarni qayta tayyorlash va ularning malakasini oshirish markaziga (keyingi oʻrinlarda — Markaz) ularni maxsus tayyorgarlikdan oʻtkazish uchun yuboradi. 12. Nomzodlar vazirlik tomonidan tasdiqlangan oʻquv rejasi va dasturlari asosida Markaz tomonidan bepul maxsus tayyorgarlikdan oʻtkaziladi. Nomzodlarning maxsus tayyorgarligi ularning talab va istaklaridan kelib chiqib, masofaviy taʼlim tarzida amalga oshirilishi mumkin. Bunda nomzodlarni maxsus tayyorgarlikdan oʻtkazganlik uchun Markazning murabbiy va oʻqituvchilariga haq toʻlash vazirlikning Ekologiya jamgʻarmasi mablagʻlari hisobidan moliyalashtiriladi. 13. Oʻquv jarayoni oʻquv guruhlariga boʻlingan holda, Markaz rahbari tomonidan tasdiqlangan mashgʻulotlar jadvali asosida amalga oshiriladi. 14. Maxsus tayyorgarlikning muddati 72 soatni tashkil etadi. 15. Markaz nomzodlarni maxsus tayyorgarlik boshlanishidan oʻn kun avval maxsus tayyorgarlikni oʻtkazish muddatlari toʻgʻrisida xabardor qiladi. 16. Maxsus tayyorgarlikni oʻtkazish jarayonida nomzodlarga ekologiya va atrof-muhitni muhofaza qilish sohasidagi qonunchilik hujjatlari, tabiatni muhofaza qilish faoliyati samaradorligini oshirishga qaratilgan jamoatchilik nazorati toʻgʻrisida, davlat ekologik dasturlari va boshqa ekologik tadbirlarning amalga oshirilishida fuqarolarning oʻzini oʻzi boshqarish organlari, nodavlat notijorat tashkilotlari va fuqarolarning ishtiroki, shuningdek, ekologiya nazoratchisining huquq va majburiyatlari, jamoatchilik ekologiya nazorati natijalarini rasmiylashtirish tartibi hamda ekologiya sohasidagi qonunchilikni buzganlik uchun javobgarlik yuzasidan tayanch tushuncha va bilimlar beriladi. 17. Nomzodlarni maxsus tayyorgarlikdan oʻtkazish jarayoniga tegishli oliy taʼlim tashkilotlari oʻqituvchilari, ilmiy tashkilotlar xodimlari, vazirlik tizimi xodimlari va boshqa mutasaddi tashkilotlar, shuningdek, ekologiya va atrof-muhitni muhofaza qilish yoʻnalishidagi nodavlat notijorat tashkilotlarining tajribali mutaxassislari belgilangan tartibda shartnoma asosida jalb qilinishi mumkin. 18. Nomzod maxsus tayyorgarlikda uzrli sabablarga koʻra qatnasha olmagan taqdirda, u olti oy ichida navbatdagi maxsus tayyorgarlikka qabul qilish toʻgʻrisida ariza bilan Komissiyaga murojaat qilishi mumkin. Komissiya nomzodning arizasini qonunchilikda belgilangan muddatlarda koʻrib chiqib, navbatdagi maxsus tayyorgarlikdan oʻtishi lozim boʻlgan nomzodlar roʻyxatiga kiritadi va vazirlikning rasmiy veb-saytida eʼlon qilinishini taʼminlaydi. 19. Nomzodlar quyidagi hollarda maxsus tayyorgarlikdan chetlashtiriladi: oʻz xohishiga binoan; Markazning ichki meʼyor va odob-axloq qoidalarini bir marta qoʻpol ravishda yoki muntazam buzganda; sababsiz 6 soat mashgʻulotni qoldirganda; salomatligi tufayli (tibbiy maʼlumotnomaga asosan); doimiy yashash uchun boshqa mamlakatga koʻchib ketganda; nomzodga nisbatan jinoiy jazo tayinlash boʻyicha sud hukmi kuchga kirganda; vafot etganda. 20. Markaz nomzodning maxsus tayyorgarlikdan chetlashtirilganligi toʻgʻrisida bir ish kunida Komissiyani va tegishliligi boʻyicha vazirlikning hududiy organini xabardor qiladi. 21. Maxsus tayyorgarlikni toʻliq yakunlagan nomzodlarga yakuniy imtihondan oʻtish uchun ruxsat beriladi. 22. Yakuniy imtihon masofaviy shaklda yakka tartibdagi suhbat koʻrinishida Komissiya tomonidan maxsus tayyorgarlikdan oʻtish yakunlangandan soʻng oʻn besh ish kunida oʻtkaziladi. Suhbat Komissiya aʼzolarining nomzodlarga beradigan savollariga ogʻzaki javob berish orqali oʻtkaziladi. Bunda har bir nomzodga maxsus tayyorgarlikdan oʻtish boʻyicha tasdiqlangan oʻquv rejasi va dasturlari doirasida beshta savol beriladi. Yakuniy imtihon shaffof oʻtkazilishini taʼminlash maqsadida suhbat jarayoni audio va video tasvirga olinadi. 23. Nomzodlar besh ballik tizimda baholanadi hamda imtihon jarayonida berilgan beshta savoldan uchtasiga javob bera olmasa, Komissiyaning qaroriga muvofiq imtihondan oʻtmagan hisoblanadi. Imtihon natijalari boʻyicha Komissiyaning qarori imtihon yakunlangandan soʻng uch ish kunida vazirlikning rasmiy veb-saytida eʼlon qilinadi. Nomzod Komissiyaning qaroridan norozi boʻlgan taqdirda, belgilangan tartibda yuqori turuvchi organga yoki sudga murojaat qilishi mumkin. 24. Yakuniy imtihon natijalari boʻyicha nomzodlarga vazirlikning tegishli hududiy organlari tomonidan oʻn ish kunida sertifikat hamda vazirning elektron raqamli imzosi (QR-kod) bilan tasdiqlangan ekologiya nazoratchisi guvohnomasi beriladi. Sertifikat va ekologiya nazoratchisi guvohnomasining amal qilish muddati uch yilni tashkil etadi hamda belgilangan muddat tugaganidan soʻng nomzod qayta tayyorlovdan oʻtkaziladi. 25. Ekologiya nazoratchisi guvohnomasi tartib raqamga ega boʻladi. Ekologiya nazoratchisi guvohnomasi ushbu Nizomga 2 va 3-ilovalardagi shakl va tavsif boʻyicha uch yil muddatga beriladi. 26. Ekologiya nazoratchisi guvohnomasini olgan fuqaro bu haqda vazirlikning rasmiy veb-saytidagi hisobga olish sahifasiga elektron raqamli imzosi bilan qayd etadi. Bunda guvohnoma raqami hisobga olishning elektron sahifasidagi tartib raqamga mos kelishi kerak. 27. Nomzod guvohnoma berilgan kundan eʼtiboran ekologiya nazoratchisi maqomiga ega boʻladi hamda oʻz faoliyatini vakolatli organlar bilan hamkorlikda amalga oshiradi. 28. Ekologiya nazoratchisi oʻz faoliyatini vakolatli organlar, fuqarolarning oʻzini oʻzi boshqarish organlari hamda nodavlat notijorat tashkilotlari bilan hamkorlikda quyidagi asosiy yoʻnalishlar boʻyicha amalga oshiradi: atrof-muhitni muhofaza qilish va tabiiy resurslardan oqilona foydalanish sohasidagi qonunchilik hujjatlari talablari buzilishining oldini olish, uni aniqlash va unga chek qoʻyishda ishtirok etish; atrof-muhitning holatini kuzatib borish, atrof-muhitning ifloslanishiga, tabiiy resurslardan nooqilona foydalanilishga olib kelishi, fuqarolarning hayoti, sogʻligʻi va mol-mulkiga xavf solishi mumkin boʻlgan vaziyatlarni aniqlashda vakolatli organga, shu jumladan, huquqni muhofaza qilish organlariga koʻmaklashish; vakolatli organlar bilan hamkorlikda ekologiya, atrof-muhitni muhofaza qilish va tabiiy resurslardan foydalanishga doir huquqbuzarliklar profilaktikasini amalga oshirish, shuningdek, brokonyerlikka qarshi kurashish; tabiatni muhofaza qilish faoliyatining samaradorligini oshirish hamda davlat ekologik dasturlari va boshqa ekologik dasturlarning amalga oshirilishida fuqarolarning oʻzini oʻzi boshqarish organlari, nodavlat notijorat tashkilotlari va fuqarolarning ishtirokini taʼminlashga koʻmaklashish. Ekologiya nazoratchisi oʻz faoliyatini qonunchilik hujjatlariga muvofiq boshqa yoʻnalishlar boʻyicha ham amalga oshirishi mumkin. 29. Ekologiya nazoratchisi quyidagi huquqbuzarliklarni aniqlaganda, huquqbuzarlik boʻyicha dalolatnoma rasmiylashtiradi: qattiq maishiy, sanoat, qurilish va boshqa chiqindilarni belgilanmagan joylarga joylashtirish, tashlash va oqizish; chiqindilarni yoqib yuborish va boshqacha holatda atmosfera havosini ifloslantirish; avtotransport vositalarini ochiq suv havzalari (kanal, kollektor, ariqlar) yaqinida yuvish hamda oqova suvlarni ushbu havzaga oqizish; daryolar, soylar va kanallarning muhofaza zonalarida qum-shagʻal materiallarini qazib olish jarayonini ruxsatsiz yoki belgilanmagan joyda amalga oshirish; jismoniy va yuridik shaxslar faoliyatidan hosil boʻlgan oqova suvlarni belgilanmagan joylarga oqizish; ovchilik va baliqchilik faoliyati bilan shugʻullanuvchi fuqarolar tomonidan ov qilish qoidalari buzilishi, ov hududidan chiqib ketilishi, hayvonlar ruxsatnomasiz ovlanishi, shuningdek, ov quroli ruxsatnomasi mavjud emasliligi; yerni oqova suvlar va chiqindilar bilan ifloslantirish; daraxtlarni noqonuniy kesish, yovvoyi holda oʻsuvchi oʻsimliklarni noqonuniy yigʻish va boshqa turdagi oʻsimlik dunyosini yoʻq qilishga olib keladigan holatlar. 30. Dalolatnomada ekologiya va atrof-muhitni muhofaza qilish sohasidagi ruxsat etuvchi hujjatlar mavjudligi, huquqbuzarlik sodir etilgan joy, vaqt hamda uni sodir etgan shaxs toʻgʻrisida maʼlumotlar koʻrsatiladi. 31. Ekologiya nazoratchisi ushbu Nizomning 29-bandida koʻrsatilgan huquqbuzarliklardan birini aniqlagan taqdirda, Ekonazorat elektron tizimi orqali dalolatnomani rasmiylashtirib, foto yoki video tasvirni va boshqa dalillarni ilova qilgan holda, vakolatli organlarga darhol xabar beradi. 32. Ekologiya nazoratchisi quyidagi huquqlarga ega: oʻz faoliyatini amalga oshirishda maxsus bilim va koʻnikmalarga ega boʻlish uchun bepul taʼlim olish va malakasini oshirish; atrof-muhitni muhofaza qilish va tabiiy resurslardan oqilona foydalanish sohasidagi qonunchilikka yuridik va jismoniy shaxslar tomonidan rioya etilishini kuzatib borish; vakolatli organlar tomonidan davlat ekologik nazorati amalga oshirilishida kuzatuvchi sifatida ishtirok etish; ekologik huquqbuzarlikni aniqlash, tegishli dalolatnomani rasmiylashtirish va Ekonazorat elektron tizimiga kiritish; aniqlangan huquqbuzarliklarga nisbatan koʻrilgan choralar yuzasidan axborot olish, huquqbuzarga jazo tayinlash bilan bogʻliq jarayonlarda ishtirok etish; “Yashil makon” va boshqa platformalardan foydalanish hamda sohada amalga oshirilayotgan ishlar koʻlami va natijalari bilan muntazam tanishib borish; atrof-muhitning holati, tabiiy resurslardan oqilona foydalanish, mazkur sohadagi qonun buzilishini bartaraf etish boʻyicha amalga oshirilayotgan chora-tadbirlar toʻgʻrisida axborot olish uchun tegishli davlat organlariga fuqarolarning oʻzini oʻzi boshqarish organi va (yoki) nodavlat notijorat tashkilotining murojaatini tayyorlashda ishtirok etish; atrof-muhitni muhofaza qilish va tabiiy resurslardan oqilona foydalanish masalalari boʻyicha jamoatchilik fikrini oʻrganish, jamoatchilik ekologik ekspertizasini oʻtkazishda ishtirok etish; tegishli davlat organlari, tashkilotlar rahbarlarining atrof-muhitni muhofaza qilish, hududning sanitariya holati, obodonlashtirilishi hamda koʻkalamzorlashtirilishi toʻgʻrisidagi masalalarga doir axboroti hamda hisobotlarini eshitishda ishtirok etish; aholining ekologik madaniyatini oshirish, ekologik taʼlim va tarbiyani rivojlantirishga doir ishlarda ishtirok etish; samarali faoliyat uchun belgilangan tartibda va miqdorda haq olish. 33. Ekologiya nazoratchisi quyidagilarni bajarishi majbur: ekologik nazorat sohasidagi qonunchilik talablariga qatʼiy rioya etish; oʻz faoliyatini ushbu Nizomning 3-bandida koʻrsatilgan prinsiplar asosida amalga oshirish; ekologik nazoratni amalga oshirishda ekologik nazoratning boshqa subyektlariga koʻmaklashish; ekologik nazoratning boshqa subyektlari vazifalarini bajarmaslik. Ekologiya nazoratchisi qonunchilik hujjatlariga muvofiq boshqa huquq va majburiyatlarga ega boʻlishi mumkin. 34. Ekologiya nazoratchisining maqomi Komissiyaning qarori bilan quyidagi hollarda bekor qilinadi: oʻz arizasiga binoan; Oʻzbekiston Respublikasi fuqaroligini yoʻqotganda yoki doimiy yashash uchun boshqa mamlakatga koʻchib ketganda; ushbu Nizomning 32-bandida nazarda tutilgan huquqlarini suiisteʼmol qilish holatlariga yoʻl qoʻyganda va majburiyatlarini bajarmaganda; faoliyatini davom ettirish imkoniyatini istisno etuvchi jazoga tortilganligiga doir sud hukmi qonuniy kuchga kirganda, shuningdek, unga nisbatan tibbiy yoʻsindagi majburlov choralarini qoʻllash toʻgʻrisidagi sudning ajrimi chiqarilganda; sogʻligʻi holati boʻyicha (tibbiy xulosaga koʻra) oʻziga yuklangan vazifa va majburiyatlarini davom ettirish imkoniyatiga ega boʻlmaganda; vafot etganda. 35. Ushbu Nizomning 34-bandida nazarda tutilgan holatlar aniqlangan kundan boshlab oʻn ish kunida Komissiyaning ekologiya nazoratchisi faoliyatini tugatish toʻgʻrisidagi qarori qabul qilinadi. Ekologiya nazoratchisining faoliyati Komissiyaning qarori qabul qilingan kundan eʼtiboran tugatilgan deb hisoblanadi va ekologiya nazoratchisi maqomining bekor qilinishiga sabab boʻladi. 36. Ekologiya nazoratchisi guvohnomasi uning maqomi bekor qilinganda yoki guvohnomaning amal qilish muddati tugagandan soʻng vakolatli organga qaytarib berilishi shart. 37. Ekologiya nazoratchisi maqomi bekor qilingan fuqaro toʻgʻrisidagi maʼlumotlar vazirlikning rasmiy veb-saytidagi hisobga olish sahifasidan chiqariladi. 38. Ekologiya nazoratchisini maxsus tayyorgarlikdan oʻtkazish boʻyicha xarajatlar vazirlikning Ekologiya jamgʻarmasi mablagʻlari hamda qonunchilik hujjatlarida taqiqlanmagan boshqa manbalar hisobidan moliyalashtiriladi. 39. Ekologiya nazoratchisi ekologiya va atrof-muhitni muhofaza qilish toʻgʻrisidagi qonunchilik talablari buzilganligi holatlarini aniqlashi va zarur choralar koʻrishi natijalariga koʻra Ekologiya jamgʻarmasi mablagʻlari hisobidan pul mukofotlari bilan quyidagi tartibda ragʻbatlantiriladi: daraxtlar, butalar, boshqa oʻsimliklar va nihollarni qonunga xilof ravishda kesish, kundakov qilish, shikastlantirish, yoʻq qilish yoki boshqa joyga koʻchirib oʻtkazish boʻyicha — huquqbuzardan undirilgan mablagʻlar hisobidan bazaviy hisoblash miqdorining bir baravari miqdorida; ekologiya, atrof-muhitni muhofaza qilish va tabiatdan foydalanish sohasidagi boshqa huquqbuzarlik boʻyicha — huquqbuzardan undirilgan jarima miqdorining oʻn besh foizi miqdorida. Bunda oʻn besh foiz jarima miqdorining besh foizi Davlat ekologik nazorat inspeksiyasi inspektorini ragʻbatlantirish uchun yoʻnaltiriladi. 40. Sud qaroriga asosan ekologiya va atrof-muhitni muhofaza qilish toʻgʻrisidagi qonunchilik talablarini buzganlik uchun undirilgan jarima (mablagʻ) bekor qilinganda, ekologiya nazoratchisini hamda Davlat ekologik nazorat inspeksiyasi inspektorini ragʻbatlantirish uchun yoʻnaltirilgan mablagʻlar Ekologiya jamgʻarmasi mablagʻlari hisobidan qoplab beriladi. 41. Ekologiya va atrof-muhitni muhofaza qilish, tabiatni asrash hamda tabiiy resurslardan oqilona foydalanishda alohida tashabbus koʻrsatgan ekologiya nazoratchilari vazirlik hududiy organlari taklifiga koʻra qonunchilikda belgilangan tartibda “Tabiat himoyachisi” koʻkrak nishoni bilan taqdirlanishi mumkin. 42. Ekologiya nazoratchilariga ular tomonidan bazaviy hisoblash miqdorining 50 foizi miqdorida Budjetdan tashqari Pensiya jamgʻarmasiga ijtimoiy soliq toʻlangan taqdirda, qonunchilikda oʻzini oʻzi band qilgan shaxslar uchun joriy qilingan pensiyani hisoblash uchun ish stajini hisobga olish tartibi tatbiq etiladi. 43. Ekologiya nazoratchisi faoliyatiga noqonuniy aralashish yoki toʻsqinlik qilish, notoʻgʻri maʼlumotni taqdim etish yoki taqdim etishdan boʻyin tovlash, shuningdek, uni qonunchilik hujjatlari bilan yuklanmagan vazifalarni bajarishga majburlash hamda unga har qanday shaklda taʼsir koʻrsatish taqiqlanadi. 44. Ushbu Nizom talablari buzilishida aybdor boʻlgan shaxslar qonunchilikda belgilangan tartibda javob beradilar. Jamoatchilik ekologiya nazoratchisining guvohnomasi xalqaro standartlar boʻyicha asosida plastikdan tayyorlanadi. Plastikdan tayyorlangan guvohnoma oʻlchami 54x86 millimetrni tashkil etadi. Guvohnoma och yashil rangli boʻladi. Lotin yozuvidagi davlat tilidan foydalaniladi. Seriyali raqami ikki harfli, nomeri olti raqamli. Jamoatchilik ekologiya nazoratchisi guvohnomasining plastik shakli quyidagi himoya vositalariga ega: Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligining logotipi tasviri shaklidagi gologramma, u nishablikning turlicha burchagida oʻz shaklini oʻzgartiradi; mikromatn — “JAMOATCHILIK EKOLOGIYA NAZORATCHISI GUVOHNOMASI”, oʻlchami 30 mikron; ultrabinafsha qoplama; jamoatchilik ekologiya nazoratchisi guvohnomasi plastik shaklining seriyali raqamining lazer oʻyma naqshi. Jamoatchilik ekologiya nazoratchisi guvohnomasining old tomonida “JAMOATCHILIK EKOLOGIYA NAZORATCHISI GUVOHNOMASI”, “OʻZBEKISTON RESPUBLIKASI EKOLOGIYA, ATROF-MUHITNI MUHOFAZA QILISH VA IQLIM OʻZGARISHI VAZIRLIGI” soʻzlari yozilgan, shuningdek, Oʻzbekiston Respublikasi Davlat bayrogʻining tasviri tushirilgan, jamoatchilik ekologiya nazoratchisi toʻgʻrisidagi maʼlumotlar (familiyasi, ismi, otasining ismi, tugʻilgan sanasi ketma-ket koʻrsatiladi), guvohnoma berilgan sana va uning amal qilish muddati koʻrsatiladi, fotosurat uchun joy nazarda tutilgan. Orqa tomonida “JAMOATCHILIK EKOLOGIYA NAZORATCHISI — davlat ekologik nazoratini amalga oshiruvchi organlarga ixtiyoriy asosda yordam beradigan Oʻzbekiston Respublikasi fuqarosi” soʻzlari yoziladi hamda jamoatchilik ekologiya nazoratchisining “ASOSIY VAZIFALARI” koʻrsatiladi. Shuningdek, guvohnomaning orqa tomonida Jamoatchilik ekologiya nazoratchisi maqomini berish komissiyasining qarori toʻgʻrisidagi maʼlumotlar koʻrsatiladi. Soʻngi qismda Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligining manzili, telefon raqamlari yoziladi. Matnning joylashuvi — gorizontal. Guvohnoma blankalari jamoatchilik ekologiya nazoratchisi pasporti maʼlumotlari asosida kompyuter yordamida toʻldiriladi. Guvohnoma matni qora rangda yoziladi. Guvohnoma blankiga barcha zarur maʼlumotlar kiritilganidan soʻng guvohnoma egasining fotosurati yopishtiriladi. Guvohnoma Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vazirining elektron raqamli imzosi (QR-kod) bilan tasdiqlanadi. Matn bir xil mazmunda, oʻzbek tilida, lotin yozuvida tuziladi. 1. 1-band quyidagi tahrirda bayon etilsin: “Jamoatchilik ekologik nazoratini amalga oshirish tartibi toʻgʻrisidagi namunaviy nizom 1-ilovaga muvofiq tasdiqlansin”. 2. 1-ilovada: a) 8-banddagi “ekologik nazoratning jamoatchilik inspektorlari” soʻzlari “jamoatchilik ekologiya nazoratchilari” soʻzlari bilan almashtirilsin; b) 17-bandning oʻn ikkinchi xatboshisidagi “ekologik nazoratning jamoatchi inspektorlari” soʻzlari “jamoatchilik ekologiya nazoratchilari” soʻzlari bilan almashtirilsin; v) 18-bandda: birinchi xatboshidagi “ekologik nazoratning jamoatchilik inspektorlariga” soʻzlari “jamoatchilik ekologiya nazoratchilariga” soʻzlari bilan almashtirilsin; ikkinchi xatboshidagi “ekologik nazoratning jamoatchilik inspektorlari” soʻzlari “jamoatchilik ekologiya nazoratchilari” soʻzlari bilan almashtirilsin; g) 22-bandning oʻn ikkinchi xatboshisidagi “ekologik nazoratning jamoatchi inspektorlari” soʻzlari “jamoatchilik ekologiya nazoratchilari” soʻzlari bilan almashtirilsin. 3. 2-ilova oʻz kuchini yoʻqotgan deb hisoblansin. 1. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2017-yil 14-noyabrdagi 915-son qaroriga 1-ilova 66-bandining “v” kichik bandi. 2. Vazirlar Mahkamasining “Vazirlar Mahkamasining “Oʻzbekiston Respublikasida chet el fuqarolari va fuqaroligi boʻlmagan shaxslarni roʻyxatga olish tartibini soddalashtirish chora-tadbirlari toʻgʻrisida” 2020-yil 28-sentabrdagi 593-son qaroriga 4-ilova 27-bandining “b” kichik bandi. 3. Vazirlar Mahkamasining “Oila va xotin-qizlar bilan ishlash, mahalla va nuroniylarni qoʻllab-quvvatlash tizimi takomillashtirilishi munosabati bilan Oʻzbekiston Respublikasi Hukumatining ayrim hujjatlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2022-yil 9-avgustdagi 438-son qaroriga 1-ilova 5-bandining “b” kichik bandi.